- En gang imellem er det jo også pissetræls, og det er hårdt. Lige i tiden står vi op klokken halv fem om morgenen og arbejder til klokken 20-21 om aftenen. Og så kan man godt blive træt en gang imellem. Og så siger vi til hinanden, at nu er kraftedeme slut. Sådan siger Carsten Rasmussen, der er sammen med konen Hanne Kristine er indehaver af Staudeengen i Gundersted. Men helt slut er det ikke. For efter et kvarters betænkningstid er de alligevel ret sikre på, at det er det, de skal. - Man skal huske i livet, at man kun skal gøre noget, der gør én glad. Alt det andet kan jo sådan set være fuldstændig lige meget, mener Carsten. Herunder kan du se hele programmet om Carsten og Hanne Kristine. En fiks idé blev til erhvervseventyr Parrets plante-eventyr startede, da de solgte deres virksomhed i Blære. De skulle være pensionister, og derfor flyttede de ind til storbyen Støvring - men de faldt ikke rigtig til i byen. Efter tre måneder havde de fået nok. Det var ikke en succes, så de begyndte at se sig om efter et andet sted. I Gundersted fandt Hanne Kristine et sted, som hun faldt pladask for. Men det gjorde Carsten bestemt ikke. - Det var noget værre lort, og jeg synes simpelthen ikke, det var en god idé. Alligevel fik Hanne Kristine sin vilje. Og med mange timers hårdt arbejde fik de ryddet op på grunden, og de besluttede sig for at anlægge en park på grunden. Det greb om sig, og parret begyndte med at sælge aronia-buske. Det er 12 år siden. I dag leverer ægteparret aroniassaft til 200 butikker i hele landet, og de er ved at mærke at de snart er 70 år gamle. Alligevel er de godt tilfredse, for som Carsten siger: - Det kan godt være, at man kan dø af arbejde. Men man kan fandme også dø af kedsomhed.

Opsummering:
De keder sig i hvert fald ikke.